Ego Gautherus, Dei gratia Lingonensis episcopus, notum esse volo presentibus et futuris quod Dammeta, prius uxor Anserici Matroil, postea vero Hugonis Lugai, per manum meam dedit duos infantes quos ex secundo marito, scilicet Hugone Lugai habebat, et omnem terram que ad predictos infantes ex patre eorum hereditario jure pertinebat, in villis, in hominibus, in terris, in pratis, in aquis, in nemoribus, et quidquid pater eorum in vita sua tenuerat, totum dedit predicta Domina cum predictis infantibus Deo et ecclesie beate Marie de Castellione, ubi unus canonicus esse deberet, et alter conversa. Ne autem inde predicta ecclesia aliquod dampnum in futuro pateretur, sepe dicta domina scriptum inde fieri precepit, et sigilli mei auctoritate firmari. Hujus rei testes sunt Girardus, Narduinus, Guilencus Lingonensis canonici, Magister Henaudus, Guido frater Parisii, Stephanus de Corcellis, cognatus ejus. Acta sunt hec anno ab incarnatione Domini M°C°LXX°.